Bøhn valgte ut kistebærere og la en siste beskjed til familien
Bøhn snakket torsdag ut om kreftsykdommen i NRK og TV 2. Den norske håndballtreneren fikk i februar diagnosen akutt myelogen leukemi - blodkreft. Siden den gang har Bøhn kjempet en hard kamp mot kreften. I intervjuet med NRK og TV 2 forteller håndballtreneren at i sykdomsperioden ble han lagt tre uker i kunstig koma fordi legene ikke klarte å finne en cellegiftkur som kunne bryte ned sykdommen. - Rett før jeg ble lagt i respirator plukket jeg ut mine seks kamerater som skulle bære kisten, men det var ikke noe mer dramatikk enn det. Så fikk jeg lagt beskjed til min mor, min søster og barna mine Jenny og Filip, sier en rørt og tapper Bøhn til NRK.no. I intervjuet med TV 2 forteller han at han fikk beskjed om at sannsynligheten for at han ikke kom til å våkne igjen var lav. - Jeg hadde ikke klart det uten å bli lagt i kunstig koma, så det var greit. Jeg hadde et håp om kanskje å våkne, men det var ikke så stort, sier 48-åringen. Legene fant til slutt en cellegiftkur, og nå mener legene at kreftcellene er borte.Nå skal Karl Erik Bøhn flytte hjem til Sandefjord i to uker - over fire måneder etter at han ble innlagt på Rikshospitalet. - Det er deilig. Nå gleder jeg meg til å komme hjem. Men det er bare første runde, så jeg må inn igjen med beinmargstransplantasjon. Jeg har hatt en telling, men kommet på beina, så da håper jeg at jeg klarer å stå ut, sier Bøhn til TV 2 Sporten, og legger til at søsteren hans var match i beinmarg, og at det blir beinmargstransplantasjon 2. juli hvis han er sterk nok til det. For selv om formen er stigende, har han fortsatt en lang vei å gå. - Den er dårlig. Jeg er 68 kilo i dag, men det er nesten bunnotering. Nå kommer jeg hjem til moren min, så da går det fort opp, sier Bøhn.I et tidligere intervju med VG, via sin venn og medhjelper på det ungarske landslaget Andreas Smeby, har Bøhn sagt at det er viktig å se fremover. - Det er viktig ikke å gi opp. Det er mye som kan se håpløst og bekmørkt ut. For meg er det viktig å si til andre kreftpasienter at det betyr mye å være positiv, sa Bøhn i april. - Det er fortsatt skjær i sjøen, men Karl Eriks situasjon er mye bedre enn den var. Vi var redd for å miste ham for en måneds tid siden, sa Andreas Smeby selv til VG.
Karl Erik Bøhn (48) lå tre uker i kunstig koma, mens han ventet på en cellegift som kunne ta knekken på sykdommen hans. Selv var han forberedt på ikke å våkne igjen.